Video: Die eekhoring wat so lekker kon ski | Maroela Media
Video: Die eekhoring wat so lekker kon ski
Twiggy (Foto: Boyd Huppert, KARE 11)
Ná byna vier dekades kom vertonings van 'n eekhoring wat kan ski, tot 'n einde.
Lou Ann Best, wat haarself as Twiggy se "ma" beskou, se wyle man het 39 jaar gelede met die vertonings begin.
Lou Ann en Twiggy het Sondag hul laaste openbare vertoning by die X Games in Minneapolis, VSA, gehou. Kinders het verstom langs die vlak swembad gestaan en kyk hoe Twiggy op 'n paar ski's deur 'n afstandbeheerde boot rondgesleep word.
Lou Ann het tydens die duisende vertonings as seremoniemeester opgetree en boodskappe oor waterveiligheid gelewer. Haar man, Chuck, het in 1997 verdrink. Chuck was 'n lid van die Florida-hoofwegpatrollie en het in 'n rivier gespring om sy stiefpa te help toe hy uit 'n boot geval het. Sy stiefpa het oorleef, maar Chuck kon nie weer die boot haal nie, en het verdrink.
Lou Ann Best en Twiggy (Foto: Boyd Huppert, KARE 11)
"Mense wat besig is om te verdrink probeer nie om jou seer te maak nie, maar hulle is angsbevange en hulle gaan met jou baklei en alles in hul vermoë doen om uit die water te kom en asem te kry," het Lou Ann in 2013 in 'n onderhoud met KARE 11 gesê.
Die twee mans het nie lewensreddersbaadjies aangehad nie, alhoewel dit op die boot beskikbaar was – soos deur die wet vereis word. "Hoeveel van julle dra altyd 'n lewensreddersbaadjie wanneer julle op 'n boot is?" vra Lou Ann gewoonlik vir die kinders wat om Twiggy se swembad saamdrom. "Dink julle Twiggy het 'n lewensreddersbaadjie nodig?" en dan knik die kinders gewoonlik om saam te stem.
Lou Ann haal dan 'n piepklein lewensreddersbaadjie uit wat sy self gemaak het, en trek dit vir Twiggy aan.
Sy glo Twiggy se doel is om veral kinders bewus te maak van waterveiligheid.
Chuck het 'n baba-eekhoring gered toe sy tydens 'n orkaan uit 'n boom geval het. "My man was lekker laf. Hy het een dag na ons dogter se speletjiesboot gekyk, en na sy eekhoring, en toe met die idee vorendag gekom van 'n eekhoring wat kan ski."
Twiggy se eerste ski's was van polistireen gemaak en Chuck het haar geleer hoe om te ski.
'n Plaaslike koerant se fotograaf het die eerste paar foto's van Twiggy geneem en sy was kort daarna wêreldwyd 'n sensasie. Die reisende vertoning het kort daarna begin.
Twiggy was in twee flieks te sien, Dodgeball: A True Underdog Story en Anchorman: The Legend of Ron Burgundy. Sy was selfs ook in Brad Paisley se musiekvideo, "River Bank", te sien.
Die huidige Twiggy (daar was al agt) is 10 jaar oud en, volgens Lou Ann, is hulle twee gereed om af te tree. "Dis baie moeilik om op te hou [met die vertonings], want Twiggy maak regtig 'n verskil."
Lou Ann is tans in gesprekke met 'n persoon wat belangstel om die maatskappy oor te koop en 'n nuwe eekhoring op te lei. Volgens haar sal sy slegs die maatskappy verkoop aan iemand wat ook bereid is om die waterveiligheidsboodskap voort te sit.